इन्फेक्शन का खतरा, तेज बुखार के साथ सांस लेने में परेशानी, हो सकती है खाज-खुजली
बच्चों की गर्मियों की छुटि्टयां चल रही हैं। ऐसे में वॉटर पार्क से शानदार जगह नहीं हो सकती। लेकिन क्या आपको पता है कि वॉटर पार्क में मौजूद पानी में बैक्टीरिया से इन्फेक्शन हो सकता है।
जून का महीना, चिलचिलाती धूप। बच्चों की गर्मियों की छुटि्टयां चल रही हैं। वे फन, मस्ती और क्रिएटिविटी में डूबे हैं और ऐसे में वॉटर पार्क से शानदार जगह नहीं हो सकती।
लेकिन ठहरिए, क्या आपको पता है कि वॉटर पार्क में मौजूद पानी में ई-कोली जैसे बैक्टीरिया हो सकते हैं। ऐसे जर्म्स की भी आशंका होती है जो सीधे ब्रेन तक पहुंच कर उसे डैमेज कर सकते हैं।
द एसोसिएशन ऑफ एम्यूजमेंट पार्क्स एंड इंडस्ट्रीज की एक रिपोर्ट के अनुसार, 3 करोड़ से अधिक लोग हर साल वॉटर पार्क जाते हैं। कई वॉटर पार्क में काफी भीड़ होती है। वॉटर पार्क चलाने वाले भीड़ देखकर खुश होते हैं कि उनकी आमदनी बढ़ गई है। लेकिन इससे लोगों की सेहत को होने वाले नुकसान के बारे में नहीं सोचा जाता।
खबर में आगे बढ़ने से पहले एक पोल में अपनी राय देते चलें-
वॉटर पार्क में हो सकते हैं कई जर्म्स 
वॉटर पार्क में क्रिप्टोस्पोरिडियम जैसे जर्म्स भी हो सकते हैं। यह एक तरह का परजीवी है जो कि वॉटर पार्क में मिलता है। इससे डायरिया, डिहाइड्रेशन, पेट दर्द, बुखार, उल्टी जैसी परेशानी हो सकती है। पूल में ब्रेन को खाने वाले परजीवी अमीबा भी हो सकते हैं। नहाते समय पूल का पानी पी लेने या फिर ये परजीवी नाक के जरिए भी ब्रेन तक पहुंच जाते हैं।
लेप्टोस्पाइरोसिस से बच्चों के पीड़ित होने का खतरा 
केरल के थ्रिसूर जिले के अथिरापपिल्ली में सिल्वर स्टॉर्म वॉटर थीम पार्क में आने वाले कई बच्चों में लेप्टोस्पाइरोसिस के लक्षण देखने को मिले। इसके बाद इस पार्क को बंद कर दिया गया।
माइक्रोबायोलॉजिस्ट डॉ. पूजा सहाय बताती हैं कि लेप्टोस्पाइरोसिस बैक्टीरिया से होनेवाला इन्फेक्शन है जो जानवरों से मनुष्यों में फैलता है। वॉटर पार्क में चूहे, गिलहरी या किसी दूसरे जानवर के यूरिन या स्टूल से इन्फेक्शन फैलता है। कभी-कभी यह एक व्यक्ति से दूसरे व्यक्ति में भी फैल सकता है।
घाव खुले रहने या आंखों के जरिए बैक्टीरिया शरीर में प्रवेश करता है। यह देखा जाता है कि संक्रमण किस अंग में हुआ है। अगर यह किडनी को प्रभावित करता है तो डायलिसिस कराने की भी नौबत पड़ सकती है।
प्रेग्नेंट महिलाओं को ज्यादा सावधानी बरतनी चाहिए। लेप्टोस्पाइरोसिस के संक्रमण से भ्रूण के विकास पर बुरा असर पड़ता है।
क्लोरीन गैस खतरनाक हो सकती है 
वॉटर पार्क में म्यूरियाटिक एसिड और सोडियम हाइड्रोक्लोराइट गैस का इस्तेमाल होता है जो कि हेल्थ को नुकसान पहुंचाती है। इसी तरह पूल में क्लोरीन की मात्रा भी अधिक होती है।
क्लोरीनेशन होने के बावजूद वहां बैक्टीरिया और परजीवी की भरमार हो सकती है। पानी में सैकड़ों लोगों के रहने, उनके पसीना, सनस्क्रीन, स्किन और हेयर प्रोडक्ट्स मिलने से क्लोरीन ज्यादा असरदार नहीं रहता।
वॉटर पार्क में कचरा मिल जाता है 
वॉटर पार्क में हाईजीन को लेकर भी लापरवाही बरती जाती है। इनमें गंदे डायपर, खाने-पीने की चीजें, स्नैक्स के खाली पैकेट देखने को मिलते हैं।
बाथरूम और चेंजिंग रूम में फुट फंगस पनपने की आशंका भी रहती है। इनमें जर्म्स भी होते हैं। ये नमी और अंधेरे वाली जगहों पर ज्यादा होते हैं।
पूल में यूरिन करने से गंदगी बढ़ती है 
वॉटर पार्क में बड़ों के साथ बच्चों की भी संख्या अधिक होती है। इन पूल में कई बार बच्चे यूरिन भी कर देते हैं। कनाडा में हुए एक रिसर्च के अनुसार, 2,20,000 गैलन वाले स्वीमिंग पूल में करीब 20 गैलन यूरिन की मात्रा हो सकती है। सेंटर फॉर डिजीज की रिपोर्ट कहती है कि 58% पब्लिक पूल्स से लिए गए सैंपल पॉजिटिव पाए गए हैं। यानी पानी में ई-कोली बैक्टीरिया मिले हैं जो कि यूरिन और स्टूल मिलने से ही हो सकते हैं।
डायपर भी नहीं करता काम 
वॉटर पार्क में लोग बच्चों को स्विम डायपर पहनाकर ले जाते हैं। लेकिन ये वैसे काम नहीं करते जैसा कि हम सोचते हैं। स्विम डायपर या स्विम पैंट्स से लगता है कि यह यूरिन या स्टूल के लिए सेफ है लेकिन रिसर्च में पाया गया है कि यूरिन या लूज मोशन होने पर यह काम नहीं करता। जिस पूल में आप नहा रहे हैं वहां का पानी इससे प्रदूषित हो सकता है। इससे दूसरे लोगों की सेहत बिगड़ सकती है।
कई बार लोगों को पूल में उतरने से पहले ही नहाने के लिए कहा जाता है ताकि पूल में प्रदूषण न फैले। हालांकि इसका ज्यादा असर नहीं पड़ता।